Bosh prokuror “Xalq banki” sobiq rahbari tuzgan jinoiy guruh haqida ma’lumot berdi

Bosh prokuraturada korrupsiya holatlari kuzatilayotgan sohalar hamda vazirlik va idoralarda buning sabab va shart-sharoitlariga bag‘ishlangan idoralararo yig‘ilishda bank tizimida mablag‘larni talon-toroj qilish, bank xizmatlarini ko‘rsatish, ayniqsa, kredit ajratishdagi suiiste’molchilik holatlari tanqid ostiga olindi.

Ma’lum qilinishicha, o‘tgan ikki yil mobaynida banklarning 166 nafar mansabdor shaxsi korrupsiya va mansabdorlik jinoyatlari uchun javobgarlikka tortilgan.
Ularning 13 nafari “Ipoteka bank”, 25 nafari “Milliy bank”, 26 nafari “Mikrokreditbank”, 38 nafari “Agrobank” va 49 nafari “Xalq banki” xodimlari ekanligi aytildi.
Masalan, o‘tgan yaqin yillarda Sirdaryo viloyati hokimi o‘rinbosari, “Xalq banki” va “Mikrokreditbank”da boshqaruv raisi lavozimlarida ishlab kelgan Murodilla Eshmatov o‘z mansabidan foydalanib, qator korrupsiyaviy jinoyatlarga qo‘l urgan. Xususan, Eshmatov muqaddam pul mablag‘larini naqdlashtirish va soliqdan bo‘yin tovlash jinoyatlarini sodir etib, AQShda yashirinib yurgan Eldor Xo‘jaboyev bilan til biriktirib, Sirdaryo viloyatida 4 ta soxta firma tashkil qilgan. Bu firmalarni amalda boshqarish uchun  o‘zlariga oldindan tanish bo‘lgan, bank sohasidagi xodimlarni jalb qilib, ularga vazifalarni taqsimlab ham berishgan. Firma rasmiy rahbarligiga esa muhtoj fuqarolarni tayinlab, jami 18 nafar shaxsdan iborat uyushgan guruh faoliyati yo‘lga qo‘yilgan.
Jumladan, “O‘zagroexport bank” Toshkent shahar filiali bosh hisobchisi Qobuljonov va bosh inspektor Husniddinov firmalarni tashkil etish, soxta rahbarlar topish va hisob-kitoblarni amalga oshirish bilan shug‘ullangan.
Eshmatov va Xo‘jaboyev rahnamoligidagi uyushgan guruh 2019-yil so‘nggi 9 oyida qariyb 732 milliard so‘mni qonunga xilof tarzda naqdlashtirib, 7 milliard so‘mga yaqin budjet mablag‘ini talon-toroj qilgan. 215 milliard so‘m turli plastik kartalarga moliyaviy yordam ko‘rinishida o‘tkazilib, 22,5 million dollar naqd pulga aylantirilib, xorijga olib chiqib ketilgan.
Uyushgan guruh rahnamolik qilgan firmalar 101 milliard so‘m soliq to‘lovlaridan ham bo‘yin tovlagan.
Bundan tashqari, Eshmatov “Xalq banki” boshqaruvi raisi lavozimiga tayinlangach, bank binosi qurilishini olib borayotgan pudratchilarni o‘ziga tanish pudratchilarga almashtirib, obyekt qurilishida 5,5 milliard so‘mlik bank mablag‘ini talon-toroj qilgan.
“Mikrokreditbank”ka rahbar etib tayinlanganda esa o‘z rahnamoligidagi firmalar orqali birgina xizmat kabineti uchun 100 million so‘mlik mebel jihozlarini 273 million so‘mga, bankning Sirdaryo filiali uchun 700 million so‘mlik binoni 4 milliard 700 million so‘mga sotib olib, mablag‘larni o‘margan.
“Hozirda Eshmatov va uning hamtovoqlari qamoqqa olinib, sud oldida javob bermoqda”, — deydi Bosh prokuror.
 O‘zbekistonda 1 trln so‘m mablag‘ni naqdlashtirgan, 30 mln dollarni chet elga chiqarib yuborgan jinoiy guruh ishi sudga oshirildi
Avvalroq Toshkent viloyatida fuqarolarni 2,2 milliard so‘mga chuv tushirgan jinoiy guruh, Toshkentdagi esa korxonadan 2 milliard so‘mdan ortiq naqd pul o‘g‘irlagan jinoiy guruh qo‘lga olingani to‘g‘risida xabar berilgandi.